
Festési gyakorlatok

A Magyar Képzőművészeti Egyetem harmadéves festő, és intermédia szakos hallgatóiként (Juhász Kinga és Pólya Zsombor) alkotópárost hoztunk létre. Egy közös, minden mozzanatában dokumentált festészeti gyakorlatra tettünk/teszünk kísérletet. Kezdetben 43 gyakorlatot, festési módot fogalmaztunk meg, ami folyamatosan bővül újabb ötletekkel. Ezek szigorú szabályok mellett időbeli, technikai és kivitelezési megkötéseket, korlátozásokat jelentenek. Egy- egy kép keretein belül célunk ütköztetni a festői tapasztalattal bíró, és az ösztönösen dolgozó alkotó látásmódját, technikáját. Közös munkánk alatt nemcsak a technikai nehézségekkel, hanem az összeszokás, egymásra hangolódás izgalmával, a konfliktusokkal,és a belső bizonytalanságokkal is meg kellett, és kell a mai napig küzdenünk. A közös alkotás a festészet intimitásának feladása, hiszen egy majdhogynem idegen embert engedünk a személyes szféránkba. A kép készítésekor a megkötések és az alkotótárs jelenléte állandó kontroll alatt tartja az esetleges megnyilvánulásokat, és a véletlenszerűségeket minimálisra csökkentik. Az általános kérdés az, hogy „ Mikor lesz kész a kép?”. Ennek eldöntése két alkotó esetében önmagában is hatalmas kihívás. Mind a két félnek újszerű hozzáállással, fokozott tudatossággal kellett a képekhez nyúlnia egy közös célt szem előtt tartva, illetve az előre meghatározott elképzeléshez igazodnia. 2011 és 2012 nyarán 10 tervet valósítottunk meg, így 12 darab nagyobb méretű olajkép készült el. A „könnyebb” gyakorlatoktól haladtunk a „nehezebbek” felé. Illetve az egyik feladat megvalósítása közben szerzett tapasztalatok és kérdésfelvetések függvényében alakítottuk ki a következő megkötések mibenlétét. Minden egyes festmény elkészülését videóval is dokumentáltuk, ami a komplett munka szerves részét képezi.
Megvalósított gyakorlatok:
2011:
1. Közösen 
2. 5 percenkénti váltás 
3. 1 órás időkorlát
4. Irányítás -Pólya Zsombor utasította szóban Juhász Kingát
5. Irányítás -Juhász Kinga utasította szóban Pólya Zsombort
6.-7. Egymás mozdulatainak lekövetése
2012:
8. Stop-kártya
9.-10. Egymás mozdulatainak lekövetése, beszéd nélkül
11. Egy vonalat lehetett húzni
12. Valós és virtuális festmény



